Krajcer, Daniel, minister kultúry SR (2010-12-15):
Ďakujem pán predsedajúci, dámy a páni, vyjadrím sa stručne k tomu, čo zaznelo. A na začiatok k tomu, že pán prezident si uplatnil svoje právo veta, a chcem uviesť, čo ja považujem za podstatné v jeho stanovisku. Odcitujem, pán prezident vo svojom stanovisku totiž uvádza nasledovné: „Navrhujem, aby Národná rada Slovenskej republiky zákon pri opätovnom prerokovaní schválila.“ S tým, že navrhuje zmeny, z ktorých ani jedna nie je zásadná. Toto ja považujem za najpodstatnejšie v rámci dnešnej témy. Žiadna alebo žiaden z návrhov, ktoré predkladá pán prezident, samozrejme, to rešpektujem, nie je zásadného charakteru a žiaden z týchto návrhov, dokonca ani nezohľadňuje tie pozmeňovacie návrhy opozície, ktoré zaznievali v rozprave v predchádzajúcich čítaniach k tomuto zákonu, čo chápem, že v radoch niektorých opozičných rečníkov môže vyvolávať určitú nervozitu. Inými slovami, pán prezident síce návrh zákona vrátil, ale v texte svojho stanoviska vyjadruje podporu začiatku reformy verejnoprávnych médií. Zámerne hovorím o začiatku, pretože ďalšie kroky budú nasledovať. Povedzme si teraz reálne, aká je momentálne situácia predovšetkým v Slovenskej televízii, v tej inštitúcii, ktorú ste nám v takomto stave, páni z opozície, zanechali. Nie z hľadiska riadenia, nato ste tam mali svojich ľudí, ako o tom vypovedajú vyjadrenia vašich čelných politikov, či už vo vedení, alebo v Rade STV. Šialené zadlžovanie, údajné podpisovanie nevýhodných zmlúv na poslednú chvíľu, pohľadávky voči Towercomu, ktoré ohrozujú ďalšiu existenciu, fatálne ohrozujú ďalšiu existenciu Slovenskej televízie, dokonca až tak, že dnes už na portáloch aj viacerí významní slovenskí herci sa vyjadrujú k tejto téme, a búria sa voči situácii v Slovenskej televízii a žiadajú jej očistu. Toto, páni, nie je naša zodpovednosť, to je zodpovednosť, ktorú preberáme po vás. A, pán Jarjabek, škoda, že ste sa takto zásadne nevyjadrovali k tejto téme možno aj roky dozadu aj s konkrétnymi návrhmi, ktoré ste v rámci vládnej koalície vašej mohli presadiť, pretože vy sa naozaj tejto téme venujete roky, čo ja akceptujem. A koniec koncov, niektoré vaše názory sú naozaj správne. Problém je v tom, že vy ste tú zodpovednosť neprebrali a áno, ja to tu hovorím na tomto mieste, ja ju preberám a som ochotný znášať dôsledky za kroky, ktoré navrhujem, pretože to si myslím, že by mal zodpovedný politik robiť. To je možno rozdiel medzi nami a vami. Potom tá diskusia naozaj vyzerá tak, že ja som žiadne argumenty nepočul, počul som len téma platu. Čo naozaj musím povedať, že je smiešne. Kolegovia sa naozaj vyjadrili, my nechceme za šéfa tejto inštitúcie bezdomovca ale naozaj, chceme čo možno najlepšieho manažéra. Samozrejme, tá diskusia o tej výške platu je legitímna a môže prebiehať a môžeme sa baviť, aká má byť tá výška. To, čo ale navrhuje pán prezident považujem za neadekvátne, pretože je to dokonca o tretinu menej, ako majú súčasní generálni riaditelia. Pričom zodpovednosť generálneho riaditeľa RTS bude podstatne väčšia a dúfam, že nielen zodpovednosť, ale aj kompetentnosť. A hovoriť o platoch vo vašom prípade, keď postupne sa objavujú informácie koľko zarábali vaši manažéri v štátnych podnikoch, sa mi naozaj nezdá celkom korektné. Ale opakujem, téma je legitímna, je to právo poslancov, aby rozhodli, aby sa k tejto téme vyjadrili. A teraz ešte jedna vec. Ja chápem, že sa vám ťažko vyjadruje k tejto téme, aj k návrhu, ktorý predkladáme, pretože je verejným tajomstvom, že vy ste a pán exminister mal podobné zámery, problém je ten, že ste ich oficiálne nenavrhli a nepresadili. Inými slovami, neboli ste ochotní prebrať zodpovednosť za riešenie katastrofálnej situácie v médiách verejnej služby. Opakujem, to je ten rozdiel medzi nami a vami. Ak by sme chceli ohrozovať alebo likvidovať, nedajbože, verejnoprávne médiá alebo duálny systém na Slovensku, tak, dámy a páni z opozície, mali by sme jednoduché východisko, resp. aj ja konkrétne. Nemusel by som urobiť nič. Tá situácia je taká vážna, že naozaj tu hovoríme o niekoľkých týždňoch alebo mesiacoch, a ak nebudeme konať, tak reálne tu hrozí úplný rozvrat duálneho systému. Hovorím to s plnou vážnosťou. Takže naozaj nás nepodozrievajte z toho, že by sme chceli robiť kroky v neprospech ďalšej budúcnosti verejnoprávnych médií, pretože tie fakty sú úplne jednoznačné. Sú úplne jednoznačné a práve preto si myslím, že po pätnástich rokoch treba dať konečne šancu koncepčnému návrhu riešenia súčasnej, ale už dlhodobo trvajúcej krízy médií verejnej služby. Dámy a páni, chcem vás požiadať, aby ste takémuto koncepčnému návrhu, ktorý je prvým krokom v plánovanej reforme médií verejne služby dali šancu. Ďakujem pekne. (Potlesk.)